b'\n_START_ARTICLE_\nAna Ganza\n_START_PARAGRAPH_\nAna Ganza (Kraljeva Velika, Novska, 16. srpnja 1947.), hrvatska domovinska i iseljeni\xc4\x8dka knji\xc5\xbeevnica. Pi\xc5\xa1e pjesme.\n_START_SECTION_\n\xc5\xbdivotopis\n_START_PARAGRAPH_\nOsnovnu i srednju \xc5\xa1kolu zavr\xc5\xa1ila je u rodnom kraju. U Zagrebu je diplomirala 1972. na Fakultetu ekonomskih znanosti. Zaposlila se je kao prosvjetna radnica. Radila je u Malom Lo\xc5\xa1inju na Srednjo\xc5\xa1kolskom centru. Udala se je za Kre\xc5\xa1imira Ganzu, poslije progonjena studentskog vo\xc4\x91u iz 1971. godine. Zbog politi\xc4\x8dkih progona bila je prisiljena \xc4\x8desto s obitelji seliti i mijenjati radna mjesta. Zadnje odredi\xc5\xa1te u dr\xc5\xbeavi bilo je Bugojno, otkamo su morali oti\xc4\x87i 1977. pod politi\xc4\x8dkim pritiskom. Ona i suprug uspjeli su prebje\xc4\x87i u Italiju i dobiti politi\xc4\x8dki azil. U Italiji su bili vi\xc5\xa1e mjeseci u logoru Latina u rimskoj okolici. Potom su se odselili u Kanadu u Hamilton. Odmah se je uklju\xc4\x8dila u rad hrvatskih \xc5\xa1kola te je predavala po raznim mjestima hrvatski, povijest, pa i folklor. Jedna je od predstavnica hrvatskih \xc5\xa1kola pri Kanadskom zavodu za obrazovanje.  Osobno se neprekidno usavr\xc5\xa1avala na sveu\xc4\x8dili\xc5\xa1nim programima. Izme\xc4\x91u ostalih zavr\xc5\xa1ila je studij na Mohawk College u Hamiltonu s podru\xc4\x8dja ra\xc4\x8dunala ili poslije na Torontskom sveu\xc4\x8dili\xc5\xa1tu diplomirala je i specijalizirala na podru\xc4\x8dju izobrazbe. Pisala je prosvjetne i novinske priloge koje je objavila u Zajedni\xc4\x8daru, Hrvatici, Glasu Koncila i drugdje. Objavila je 1993. godine u Torontu zbirku pjesama Ognji\xc5\xa1te staro.\xc5\xa0imun \xc5\xa0ito \xc4\x86ori\xc4\x87 uvrstio ju je u svoju antologiju 60 hrvatskih emigrantskih pisaca.'